stanford-oval/wikipedia huggingface dataset:
תקיפות מיניות בצבא ארצות הברית
רקע

התנהגות מינית בלתי הולמת, כולל הטרדות ותקיפות, היא בעיה נפוצה בצבאות ברחבי העולם. היא משפיעה על הנשים שמשרתות בצבא באופן לא פרופורציונלי, ובמיוחד על נשים ונערות צעירות יותר. קבוצות אחרות בסיכון גבוה כוללות בנות זוג של חיילים, צוערים ילדים, ועצירים צבאיים.
בעוד שהשכיחות של התופעה משתנה ממדינה למדינה, ובין החיילות השונות בכל אחת מהצבאות, נתונים סטטיסטיים רשמיים מקנדה, בריטניה וארצות הברית מצביעים על כך שבין רבע לשליש מהנשים שמשרתות בצבא במדינות הללו חוות הטרדה מינית במשך השירות הצבאי לפחות פעם אחת בשנה. במסגרות הכשרה צבאיות נוטה להיות כמות גבוהה יותר הטרדות מינית ותקיפות מיניות ביחס לשכיחות התופעה בקרב האוכלוסייה האזרחית ובמסגרות צבאיות אחרות. מחקרים נוספים מראים גם שהתופעה שכיחה יותר במהלך ובעקבות מבצעים צבאיים.
הגדרה

תקיפה מינית נחשבת לפשע כאשר היא מבוצע בצבא ארצות הברית, והיא מוגדרת בדרך כלל כמגע מיני או מעשים מיניים כלפי אדם יחידים או מספר אנשים אשר לא הסכימו או לא יכלו לתת את הסכמתם לכך. תקיפה מינית עשויה, אך אינה חייבת, להיות כרוכה בשימוש בכוח, באיומים פיזים או בניצול לרעה של מרות מצד התוקף/ים, והדבר מוביל לעיתים רבות לכך שהקורבן או קורבנות חוששים לדווח על המקרה ולדאוג שהעבריין יוענש. מקרים של תקיפות מיניות כוללים מקרי אונס, ביצוע מעשי מגונים, ניסיונות לבצע מעשים מהסוגים הללו, מקרים בהם אנשים דיווחו שהיו עדים למעשים מהסוגים הללו, ומקרים של אי דיווח על מעשים מהסוגים הללו.
לפי חוק השיפוט הצבאי הפדרלי של ארצות הברית (The Uniform Code of Military Justice) נעשית הבדלה בין מקרים של אונס (אשר דורשים אלמנט של כוח או כפייה) לבין מקרים של תקיפות מיניות (שמתרחשות בכל פעם בה אדם מבצע מעשה מיני באדם אחר כאשר הקורבן לא הסכים למעשה או לא היה מסוגל להסכים לכך):
(א) אונס - כל אדם שמבצע מעשה מיני באדם אחר על ידי:
(ב) תקיפה מינית - נוגע למקרים בהם:
סטטיסטיקות

בדו"ח משנת 2011 עלה שכמות החיילות שנאנסו בצבא ארצות הברית על ידי חיילים אחרים גדולה יותר מאשר כמות החיילות שנהרגו בקרבות.
עלייה ניכרת בדיווחים על תקיפות מיניות התרחשה בשלוש האקדמיות הצבאיות של צבא ארצות הברית בשנת הלימודים 2010–2011. ייתכן שהעלייה נבעה רק מהעלייה בנכונות לדווח על מקרים של תקיפות מיניות.
במסיבת עיתונאים שהתקיימה בנובמבר 2011 שעסקה בנושא ג'קי ספייר ציינה שמתוך 13% בהם הקורבנות של תקיפות מיניות בצבא ארצות הברית דיווחו על כך, כ-90% מהן שוחררו בעקבות כך מהצבא שלא מרצונן.
בספטמבר 2013 דו"ח האכיפה הסטטוטורי של הוועדה האמריקאית לזכויות האזרח לשנת 2013 הוגש לקונגרס האמריקני. הדו"ח מצא כי במהלך שנת 2012 היו 3,374 דיווחים על תקיפות מינית במסגרת השירות צבאי בצבא ארצות הברית, ומתוכם, 816 מקרים לא נכללו בדו"ח הוועדה משום שהם היו חסויים, הגישה אליהם הייתה מוגבלת או משום שהם לא נחקרו. הדו"ח הצביע על כך שמפקדים נוטים יותר ויותר להפנות את תיקי התקיפה מינית לבתי המשפט הצבאיים בהשוואה לארבע השנים הקודמות. ב-15% מהמקרים הורשה החייל שהואשם בתקיפה המינית הורשה להתפטר או להשתחרר במקום שייערך עבורו משפט צבאי.
אותו הדו"ח כלל את התוצאות של סקר אנונימי בקרב אנשי צבא אמריקנים בו 23% מהנשים ו-4% מהגברים דיווחו שחוו מגע מיני לא רצוי מאז שהם/הן התגייסו לצבא ארצות הברית. בהתבסס על סקר זה, משרד ההגנה העריך כי בסביבות 26,000 חיילים וחיילות אמריקנים חוו צורה כלשהי של מגע מיני לא רצוי, כולל במקרים החמורים יותר מקרי אונס, במהלך שנת 2012. כ-34% מהנשים וכ-24% מהגברים שדיווחו על כך שחוו צורה כולשהי של מגע מיני לא רצוי בסקר האנונימי הזה ציינו כי דיווחו על המקרה לרשויות.
על פי דו"ח משנת 2012 של הנציבות האמריקנית לזכויות האזרח, סקר שנערך על ידי משרד ההגנה האמריקני בשנת 2010 מצא כי 54% מהנשים ו-27% מהגברים לא דיווחו על מקרים של תקיפות מיניות משום שחששו מנקמה מקצועית או חברתית במסגרות הצבאיות. הסקר מצא גם ש-47% מהנשים ו-20% מהגברים לא דיווחו בכלל על התקיפות המיניות משום שהם שמעו על כך שלקורבנות אחרים לתקיפות מיניות הייתה חוויה שלילית במיוחד בעקבות הדיווח.
בשנת 2011 קורבן לכאורה של תקיפה מינית ניסתה לתבוע את שר ההגנה האמריקני המכהן ואת שר ההגנה האמריקני לשעבר בבית משפט מחוזי. היא ביקשה פיצוי כספי על כך שמשרד ההגנה האמריקני לא הצליח להגן עליה מפני התוקף. בית המשפט דחה את התביעה בטענה שללא הזמנה לקונגרס, לבתי המשפט המחוזיים יש סמכות מועטה להתערב בענייני צבא מכיוון שלפי החוקה האמריקנית הצבא נמצא באחריות הקונגרס. משום שהקונגרס לא איפשר לבתי המשפט המחוזיים להתיר תביעות משפטיות נגד אנשי צבא, התביעה המשפטית הזו נדחתה לבסוף.
בשנת 2021 דווח שבסביבות 8% מהחיילים הסדירים בצבא ארצות הברית חוו מגע מיני לא רצוי. זהו השיעור הגבוה ביותר מאז שמשרד ההגנה האמריקני החל באיסוף הנתונים הללו בשנת 2004. בעוד שלפי ההערכות כנראה בוצעו בסביבות 35,900 מקרים של תקיפות מיניות בצבא ארצות הברית בסך הכל, בפועל רק 7,260 מקרים דווחו. רק 42% מהמקרים שדווחו הובילו להליכי משפט צבאיים.
סטטיסטיקות > תקיפות מיניות נגד גברים

בשנת 2012 הפנטגון העריך ש-26,000 חיילים וחיילות בשירות הסדיר חוו מקרים של מגע מיני לא רצוי באותה השנה, כאשר מדובר לפי ההערכות בעלייה ניכרת מ-19,000 המקרים של מגע מיני לא רצוי בשנת 2010. מבין המקרים הללו, לטענת גורמים בפנטגון, ברוב המקרים בהם הותקפו גברים, הם הותקפו על ידי גברים אחרים. נתונים סטטיסטיים עדכניים מראים שמבחינת מספר התקיפות המיניות, "רוב הקורבנות הם גברים". כמו כן עלה גם שלמרות שמדובר בכמות נדירה יחסית של מקרים, אך היו בעבר גם מקרים בהם נשים סייעו לגברים לבצע תקיפות מיניות של נשים אחרות במהלך השירות הצבאי. על פי נתונים סטטיסטיים שפרסם משרד ההגנה האמריקני, במהלך שנת 2012 יותר גברים בצבא היו קורבנות להתעללות מינית מאשרר נשים.
לפי ההערכה משנת 2021 באותה השנה כ-1.5% מחיילי הסדיר בצבא ארצות הברית חוו מגע מיני לא רצוי. זו הייתה אחת מהשנים עם הכמות הגדולה ביותר של מקרים מהסוג הזה מאז שמשרד ההגנה החל לאסוף את הנתונים הללו בשנת 2004.
תקריות בולטות

שערוריית טאליהוק (אנ') - מעל ל-100 קצינים מחיל הים וחיל הנחתים תקפו 83 נשים ושבעה גברים, כולל קצינות אחרות ואזרחיות, בכנס שהתקיים בספטמבר 1991 בלאס וגאס. המקרה אשר זכה לסיקור תקשורתי נרחב הובילה את משרד ההגנה האמריקני ליישם מדיניות מחמירה יותר בנושא הטרדות ותקיפות מיניות של אנשי צבא.
שערוריית אברדין (אנ') - בתקרית זו מספר קציני צבא אמריקנים, אשר פעלו במתקן הצבאי שטח הניסויים אברדין במדינת מרלינד, הואשמו בשנת 1996 באונס ובתקיפות מיניות של חניכות תחת פיקודם בתוך המתקן הצבאי. התקרית, אשר זכתה לסיקור תקשורתי נרחב, הייתה דוגמה בולטות למקרה של ניצול לרעה של מרות במסגרת הצבאיות בארצות הברית.
שערוריית התקיפה המינית באקדמיית חיל האוויר האמריקני (אנ') - תקריות שאירעו בשנת 2003 בהן צוערות באקדמיית חיל האוויר של ארצות הברית בקולורדו הותקפו מינית על ידי צוערים גברים בעוד שלאחר מכן אנשי הצוות של האקדמיה הצבאית הרתיעו את הקורבנות מלדווח על התקריות. השערורייה זכתה לסיקור תקשורתי נרחב והובילה לביצוע של רפורמות שמטרתן לשפר את אופן הטיפול של הצבא במקרים של תקיפות מיניות.
שערוריית ההטרדות והתקיפות המיניות בבסיס חיל האוויר לקלנד (אנ') - שערורייה שהתרחשה בבסיס חיל האוויר לקלנד בסן אנטוניו אשר במדינת טקסס. במסגרת השערורייה 43 חניכות נפגעו לכאורה על ידי המדריכים שלהן במהלך ולאחר האימונים הצבאיים בבסיס בין השנים 2009 עד 2012. 17 מדריכים גברים הואשמו בעבירות שונות שכללו האשמה בקיום של מערכות יחסים לא הולמת וכמו גם מקרי אונס, ובעקבות כך 35 מדריכים הודחו מתפקידיהם עד להשלמת החקירה תשעה מהמדריכים הנאשמים השתייכו לטייסת האימונים 331, ומפקד הטייסת לוטננט קולונל מייק פאקט הודח בעקבות כך מתפקידו ביוני 2012. באוגוסט 2012 הודח מתפקידו גם קולונל גלן פאלמר, מפקד קבוצת ההדרכה 737. בעקבות השערורייה חיל האוויר האמריקני ביצע רפורמות במדיניות על מנת למנוע מכך שמקרים מהסוג הזה יתרחשו שוב בעתיד.
רצח ונסה גווילן (אנ') - בשנת 2020 החיילת האמריקנית ונסה גווילן נרצחה בבסיס הצבאי פורט הוד שבטקסס. לאחר הרצח נחשף שגווילן חוותה הטרדות מיניות מצד המפקד שלה, עליהם היא סיפרה למשפחתה, אך היא בחרה שלא לדווח על כך מחשש לנקמה מקצועית וחברתית במסגרות הצבאיות. החשיפה הובילה לחקיקת "חוק ונסה גווילן" ב-1 ביוני 2021 שקבע נהלים שיאפשרו לחיילים וחיילות לדווח על מקרים של תקיפות מיניות מחוץ להיררכיית המפקדים של אותו/ה החייל/ת על מנת להגן על ביטחונם ולהימנע מנקמה מקצועית וחברתית במסגרות הצבאיות.
ראו גם

עבירות מין בצה"ל
אלימות מינית
יער ירושלים

| --- | --- |

 מידע כללי
 תאריך הקמה:  1956
 נתונים ומידות
 שטח:  1.2 (במקור 4) קמ"ר
 מיקום
 מדינה:  ישראל ישראל
 מיקום:  ירושלים
 קואורדינטות:  31°46′19″N 35°09′56″E﻿ / ﻿31.77194444°N 35.16555556°E﻿ / 31.77194444; 35.16555556
  (למפת ירושלים מוגדלת) יער ירושלים(למפת ירושלים רגילה) יער ירושלים(למפת הרי ירושלים רגילה) יער ירושלים(למפת הרי ירושלים מוגדלת) יער ירושלים 
 מיקום היער
 
יער ירושלים ליד יד ושם
עין סוף
ארז בן-גוריון ביער ירושלים
יער ירושלים הוא יער אורנים וברושים השוכן בהרי ירושלים בתחום העיר ירושלים, מקיפות אותו השכונות יפה נוף, בית וגן, קריית יובל, עין כרם, הר נוף, גבעת שאול ומושב בית זית. בשטח היער נמצא הגן הארכאולוגי מצפה כרם.
היסטוריה > נטיעת היער

היער ניטע בין השנים 1956 ל-1958 על ידי הקרן הקיימת לישראל במימון של תורמים פרטיים. ביער ניטעו כמיליון עצים, בעיקר עצי אורן, וכ-5,000 ארזי הלבנון. בשנת 1962 החלה הקרן הקיימת לפתח את היער כפארק ומרכז נופש לתושבי ירושלים, הוקמה בריכת שחייה סמוך למושב בית זית, וב-1965 הקימה עיריית ירושלים והקרן לירושלים מרכז לקייטנות וגם בו הוקמה בריכת שחייה (היום מרכז ציפורי), המרכז נחנך ב-1969. בתהליך ארוך של למידה מתוך הניסיון בשטח, קרן קיימת לישראל פיתחה תפיסות תכנוניות וניהוליות חדשות ליערות ולשטחים הפתוחים.
היסטוריה > פיתוח ירושלים על חשבון שטח היער

בשיאו השתרע היער על פני כארבעת אלפים דונמים, אך במהלך השנים הצטמצם בעקבות התרחבות השכונות סביבו וכיום שטחו כאלף ומאתיים דונמים. עיריית ירושלים ביצעה מספר פרויקטים שהעמידו בסיכון את המשך קיומו של היער, והובעה לכך התנגדות ניכרת מצד ארגוני סביבה ותושבי העיר. בסוף שנות התשעים התארגנו ארגונים של חובבי טבע, איכות הסביבה והתושבים למאבק על עתיד היער ושימורו. כיום היער מוגדר על ידי קק"ל כ"יער קהילתי".
בין השאר הוקמו בשטח היער:
תחנת משנה של חברת החשמל שהוקמה בסוף שנות ה-70, בין בית הכרם לגבעת שאול.
הקמה והרחבת השכונות הר חוצבים, קריית מטרסדורף וסנהדריה המורחבת על חשבון שטחי היער בצפון ירושלים בשנות ה-70.
הקמה והרחבת השכונות גבעת שאול והר נוף החל משנת 1980.
כביש עוקף בית הכרם (דרך מרדכי איש-שלום) בסוף שנות ה-80.
כביש 16
תוכניות בתכנון או בביצוע:
הקמת קמפוס המכללות הצבאיות מעל עין כרם.
סלילת כביש גישה חדש לשכונת הר נוף.
היער וסביבותיו

הצמחייה ביער מורכבת בעיקר מעצי אורן למיניהם וכן מעצי ברוש, ארז, שיטה, חרוב, שקד, ועוד. בינות לעצים אפשר למצוא צמחים מטפסים כקיסוס. על הקרקע ובפינות הסלעים צומחים שרכים ופורחות כלניות ורקפות.
בין עצי היער שוכנים מיני עופות רבים וכן חסרי חוליות למיניהם ומגוון של זוחלים כנחשים, לטאות וצבי יבשה המהלכים לאיטם. עכבישי משפך הטווים בקוריהם את רשת הציד על שיחי הסירה הקוצנית ושבלולי יבשה מסוגים שונים המחפשים מסתור מפני החום, אף הם תושבים שכיחים ביער.
סמוך לירידה מעין כרם זורם מעיין קטן הנקרא "עין סוף". המעיין נמצא בתוך מערה בסלע. עומק המים הוא כ-2 מטרים ושטח המעיין כתשעה מטרים רבועים.
בשטח היער ובסמוך להר הרצל והר הזיכרון שוכן מוזיאון יד ושם. במרכז היער בין יד ושם לשכונת עין כרם נמצא מרכז נופש, "בית הארחה ע"ש חיים ציפורי" הכולל בית מלון ואכסנית נוער, המקום ידוע יותר בשם "מרכז ציפורי".
חורשת הנשיאים

חורשת הנשיאים (Grove of Nations) נמצאת בצדו המזרחי של יער ירושלים, בשיפולי הר הרצל, וניטעים בה עצים, בדרך כלל עצי זית, בידי נשיאים וראשי ממשלות של מדינות מרחבי העולם המבקרים בישראל. החורשה נחנכה ב-4 בפברואר 2005 בידי נשיא גרמניה הורסט קלר. נכון ליוני 2009 מצויים בחורשה 25 עצים שניטעו על ידי מנהיגי מדינות שונות.
יער החיים

יער החיים הוא חלק מיער ירושלים. הוא משתרע על המורדות הצפוניים של הר הרצל והר הזיכרון, מדרום לחלקת גדולי האומה, בית העלמין הצבאי ויד ושם, וממשיך עד למורדות הדרומיים של רחוב שמריהו לוין. ממזרח, במקומו הרם, נתחם היער על ידי רחבה ובה הוצב הפסל 'מחווה לירושלים', המהווה מיצב סביבתי גדול ממדים, אשר שש קשתותיו הן הד להרים הנשקפים דרכו. ממערב, במקומו הנמוך, נתחם הוא על ידי השכונה הציורית עין כרם, אליה מוביל שביל החוצה את היער במרכזו בין מורדותיו המיוערים.
שם היער, שניטע על ידי הקרן הקיימת לישראל בשנות ה-50 כחלק מיער ירושלים, מסמל את החיים ויש הרואים בכך ניגוד ליד ושם הסמוך לו, שהוקם לזכר קורבנות השואה והגבורה.
הטרסות הרבות על פני צלע ההר אינן פרי יצירתה של הקרן הקיימת לישראל והן מעידות כי בעבר שימש האזור כשטח חקלאי. כעת משמשות הטרסות יחד עם בריכות המים הזעירות, מעשה ידי אדם, כבית גידול טבעי חשוב ליונקים כמו תנים, קיפודים, דרבנים, ארנבים, צבאים ושועלים, ולמכרסמים קטנים יותר כקוצנים ויערונים.
יער האומות

הוקם בשנת 2003 בתור תחליף של גן האומות בהר הרצל שבו היו נוטעים ראשי מדינות ופמליות זרותו.
שבילים ודרכים > שביל הארז

שביל הארז באורך כ-4 ק"מ הוא מסלול הליכה מעגלי. הטיול נמשך כשעתיים-שלוש, ודרגת הקושי שלו בינונית
שבילים ודרכים > דרך יוסף ויץ-אוטווה

ירידה בצד נחל רבידה וליד חוות סוסים שמגיעה לחניון שן הפיל
שבילים ודרכים > דרך יד ושם – יפה נוף

כביש חד-סיטרי מהר הרצל ויד ושם למרכז ציפורי ולשכונת יפה נוף.
שבילים ודרכים > דרך יד ושם – עין כרם

מסלול שמתחיל מול הכניסה ליד ושם מהחניון ע"ש חסיד אומות העולם ראול ולנברג. הירידה לשכונת עין כרם דרך נחל עין כרם.
לקריאה נוספת

משה קוסטה, אל המעיין - כל החלומות מתגשמים בספר אחד - מעיינות ובורות מים בהרי ירושלים, ספריית בית-אל.
הערות שוליים

↑  מסתימות ההכנות לנטיעת יער ירושלים, על המשמר, 4 באוקטובר 1956
↑  נטיעת יער ירושלים תסתיים עוד השנה, למרחב, 3 באוקטובר 1958
↑  "יער ירושלים" הניטע ע"י הקק"ל ייהפך בעתיד לפארק עירוני, הצופה, 23 במאי 1962
↑  מכשירים את יער ירושלים כמרכז נופש לילדי העיר, מעריב, 22 ביולי 1965
↑  מרכז לנופש יער ירושלים, דבר, 4 ביוני 1978
↑  השפעת הייעור על שינוי הנוף בהרי י-ם למובילי יער 2020.pdf, באתר Google Docs
↑  דליה טל, ‏הוקם מטה מאבק לשמירת יער ירושלים מיזמי הנדל"ן, באתר גלובס, 30 ביולי 2000
↑  בית־הכרם נגד חברת החשמל, דבר, 31 בדצמבר 1975
↑  דליה טל, ‏נוגסים ביער ירושלים, באתר גלובס, 27 באוגוסט 2000
↑  נילי מנדס, דונם פה ודונם שם, מעריב, 27 ביוני 1989
↑  יובל ניסני, למרות התנגדות התושבים: אושרה הפקדת תוכנית מכללות צה"ל, באתר כל העיר, 14 באוגוסט 2018
↑   ניר חסון, סמוטריץ' דוחף לאשר עוד לפני הבחירות סלילת כביש עוקף שיפגע ביער ירושלים, באתר הארץ, 10 בספטמבר 2019
↑  תוכנית לסלילת כביש חדש דרך יער ירושלים: הירוקים פתחו במאבק, באתר כל העיר, 13 בינואר 2020
↑  טקס נטיעות בהשתתפות ראש הממשלה ויו"ר קק"ל בירושלים, באתר גלובס, 15 בינואר 2014
| --- | --- |
בקרת זהויות :  NLI: 987007542349805171  VIAF: 316600438   WorldCat (עם VIAF): 316600438 
שרידי שוחות עות'מאניות באזור מצפה כרם. האזור נכבש על ידי כוחות בריטים בהתקפה ב-8 בדצמבר 1917 כחלק מכיבוש ירושלים.
מנדי מור

| --- | --- |
מור, 2018
מור, 2018
 לידה:  10 באפריל 1984 (בת 40) נשואה, ניו המפשייר, ארצות הברית 
 סוגה מועדפת:  פופ, פופ רוק, דאנס, פולק, פולק רוק, קאנטרי
 מדינה:  ארצות הברית ארצות הברית
 תקופת הפעילות:  מ-1998
 מקום לימודים:  תיכון לייק ברנאטלי  Bishop Moore Catholic High School 
 בן או בת זוג:  טיילור גולדסמית (18 בנובמבר 2018–?)   זאק בראף (2004–2006) 
 מספר צאצאים:  2 
 פרסים והוקרה:  כוכב בשדרת הכוכבים בהוליווד 
 https://mandymoore.com/
 פרופיל ב-IMDb
 
מור, 2007
אמנדה לי "מנדי" מור (באנגלית: Amanda Leigh "Mandy" Moore; נולדה ב-10 באפריל 1984) היא שחקנית וזמרת-יוצרת אמריקאית ממוצא יהודי. מור נודעת כיום בתפקידה בתור רבקה פירסון בסדרת הדרמה של NBC "החיים עצמם" (2016–2022), וכן בזכות הופעותיה הקולנועיות בין היתר בסרטים "יומני הנסיכה", "סיפור אהבה בלתי נשכח", "גאולה!", "אמרתי לך!", "רישיון לחתונה", "אהבה, חתונה, נישואין" ו-"47 מטר".
ביוגרפיה

מור נולדה בעיר נשואה, ניו המפשייר וכשהייתה בת חודשיים עברה המשפחה להתגורר בלונג ווד, פלורידה, בעקבות עבודתו של אביה, דונלד מור, טייס באמריקן איירליינס והוא ממשפחה נוצרית ואילו אמה, סטייסי (לבית פרידמן), היא כתבת חדשות לשעבר ממוצא יהודי-רוסי מצד אביה וממוצא קתולי-בריטי מצד אמה, איילין פרידמן, בלרינה מקצועית. מור גדלה והתחנכה כקתולית, אך לדבריה היא מאמינה ב"ערבוביה של דברים". לה אח בכור בשם סקוט, אח צעיר בשם קייל, ואחות-חורגת מנישואיו השניים של אביה של מור, השחקנית האמריקאית קארלי קרייג (אנ').
בגיל 12 השתתפה מור במחנה קיץ של תיאטרון "Stagedoor Manor".
קריירה

בשנת 2001 הופיעה בקולנוע לראשונה, בסרט "יומני הנסיכה" לצד אן האת'וויי ודיבבה בסרט "דוקטור דוליטל 2".
בשנת 2002 פרצה לתודעה עם סרטי הנעורים "סיפור אהבה בלתי נשכח" ו"כל מה שרציתי". באותה שנה גם דיבבה עבור משחק המחשב "Kingdom Hearts".
בשנת 2003 שיחקה בסרט "לאהוב או לא לאהוב".
בשנת 2004 כיכבה בסרטי קומדיות הנעורים "חופשייה לאהבה" ו"גאולה!".
בשנת 2005 הופיעה ב"לרדת מהפסים", "רומן וסיגריות" ובחמישה פרקים בסדרה "הפמליה". באותה שנה השיקה מור קו אופנה בשם "Mblem" שכלל סריגים ובגדי קשמיר. אחת ממטרותיה הייתה לייצר בגדים לנשים גבוהות. בפברואר 2009 הודיעה מור כי הקו ייסגר. בשנת 2006 גילמה את סאלי קנדו בקומדיה המוזיקלית "אמריקן דרימז" לצד יו גרנט. בנוסף, השתתפה בסדרה סקרבס ודיבבה בסרט "אחי הדוב 2". בשנת 2007, שיחקה בסרטים "אמרתי לך", "רישיון לחתונה", "עלילות סאות'לנד" ו"הקדשה". באותה שנה אף התארחה בפרק בסדרה "איך פגשתי את אמא". בשנת 2010 הופיעה מור בארבעה פרקים בסדרה "האנטומיה של גריי". באותה שנה דיבבה את דמותה של רפונזל בסרט "פלונטר" וב-2012 בסרט ההמשך "פלונטר עד עצם היום הזה".
בשנת 2011, כיכבה בקומדיה הרומנטית "אהבה חתונה נישואין" לצד קלאן לוץ. בשנת 2013, הופיעה בסרטי הטלוויזיה "עורכי הדין" ו"חג המולד בקונווי". בשנת 2014 חזרה לדבב את רפונזל בסרט "הנסיכה סופיה הראשונה: קללת הנסיכה אייבי".
בשנת 2016 החלה לשחק בסדרה הדרמה קומית "החיים עצמם" של רשת NBC, בתפקיד רבקה פירסון, על תפקיד זה הייתה מועמדת לפרס גלובוס הזהב לשחקנית המשנה הטובה ביותר בסדרת טלוויזיה בטקס פרסי גלובוס הזהב ה-74 לשנת 2017, וגם מועמדת לפרס אמי לשחקנית הטובה ביותר בסדרת דרמה לשנת 2019.
בשנת 2017 שיחקה בסרט המתח והאימה הימי "47 מטר". באותה שנה חזרה לדבב את דמותה של רפונזל בסרט ההמשך החדש "פלונטר: לפני שהכל התחיל" ובסדרת האנימציה ״פלונטר: הסדרה״.
בשנת 2018 דיבבה פעם נוספת את רפונזל בסרט האנימציה "ראלף שובר את האינטרנט", וכיכבה בסרט המדע הבדיוני "מוחות אפלים".
בשנת 2019 שיחקה בסרט המלחמה של רולנד אמריך "הקרב על מידוויי". ב-25 במרץ 2019, הוענק למור כוכב בשדרת הכוכבים של הוליווד.
קריירה > קריירה מוזיקלית

כשהייתה בת 13, שמע אותה צייד כישרונות של חברת התקליטים Epic רקורדס בהמלצת חברו והחליט להחתים את מור.
באוגוסט 1999, בגיל 15, הוציאה מור את הסינגל הראשון שלה "Candy". הסינגל הגיע למצעדי הפזמונים במספר מדינות.
בסוף אותה שנה היא הוציאה את אלבום הבכורה שלה "So Real". הסינגל הראשון שלה היה "Candy".
בשנת 2001 יצא אלבומה השני שנקרא על שמה.
בשנת 2003 הוציאה את אלבומה השלישי"Coverage", שכולו גרסאות כיסוי לשירים אהובים עליה משנות ה-70 וה-80.
בשנת 2007 יצא אלבומה הרביעי, "Wild Hope", שהוויפיז השתתפו בכתיבתו.
ב-2009 יצא אלבומה החמישי, "Amanda Leigh", שנמכר בלמעלה מ-10 מיליון עותקים.
לאחר כעשור, בשנת 2020 יצא אלבומה השישי, "Silver Landings".
ב-13 במאי 2022 פרסמה מור את אלבומה השביעי "In Real Life" תחת חברת התקליטים ורב רקורדס.
חיים אישיים

בשנים 2004–2006 הייתה בזוגיות עם השחקן האמריקאי-יהודי זאק בראף.
בשנת 2008, מור החלה לצאת עם המוזיקאי ריאן אדמס. הם התארסו בפברואר 2009 ונישאו ב-10 במרץ 2009, בסוואנה, ג'ורג'יה. בינואר 2015, מור הגישה בקשה לגירושין מאדמס, לאחר שהזוג היה פרוד במשך כחצי שנה קודם לכן. מור ואדמס פרסמו מאוחר יותר הצהרה משותפת וכינו את הפרידה "מכבדת, ידידותית". הגירושין הסתיימו סופית ביוני 2016.
מאז 2015 היא בזוגיות עם המוזיקאי האמריקאי-יהודי טיילור גולדסמית (אנ'), בספטמבר 2017 השניים התארסו, ולאחר מכן הם נישאו ב-18 בנובמבר 2018 בטקס בנערך בלוס אנג'לס, קליפורניה. בפברואר 2021, ילדה מור את בנם הראשון. בנם השני נולד באוקטובר 2022.
בינואר 2025, מור ומשפחתה נאלצו לעזוב את ביתם בשכונת אלטדנה בלוס אנג'לס בעקבות השרפות בלוס אנג'לס, והתארחו אצל חברתה, הילרי דאף.
דיסקוגרפיה > אלבומי אולפן

1999: So Real
2001: Mandy Moore 2003: Coverage
2007: Wild Hope
2009: Amanda Leigh
2020: Silver Landings
2022: In Real Life
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2001 | דוקטור דוליטל 2 | גורת דובים | דיבוב |
| 2001 | יומני הנסיכה | לאנה תומאס |  |
| 2002 | סיפור אהבה בלתי נשכח | ג'יימי סאליבן |  |
| 2002 | כל מה שרציתי | ליסה |  |
| 2003 | לאהוב או לא לאהוב | האלי מארי מרטין |  |
| 2004 | חופשיה לאהבה | אנה פוסטר |  |
| 2004 | גאולה! | הילרי פיי סטוקארד |  |
| 2005 | לרדת מהפסים | סנדי | דיבוב |
| 2005 | רומנטיקה וסיגריות | תינוקת שנרצחה |  |
| 2006 | אמריקן דרימז | סאלי קנדו |  |
| 2006 | אחי הדוב 2 | ניטה | דיבוב |
| 2007 | אמרתי לך! | מילי |  |
| 2007 | רישיון לחתונה | סאדי ג'ונס / סאדי מרפי |  |
| 2007 | הקדשה | לוסי ריילי |  |
| 2007 | עלילות סאות'לנד | מיידלין פרוסט סאנטרוס |  |
| 2009 | זוג בהחלפה | אלי פינקל |  |
| 2010 | פלונטר | רפונזל | דיבוב |
| 2011 | אהבה, חתונה, נישואין | אווה גולד |  |
| 2012 | פלונטר עד עצם היום הזה | רפונזל | סרט קצר; דיבוב |
| 2012 | Hotel Noir | אוונג'לין לאנדי |  |
| 2017 | 47 מטר | ליסה |  |
| 2017 | I'm Not Here | אמא |  |
| 2018 | מוחות אפלים | ד"ר קתרין "קייט" קונור |  |
| 2018 | ראלף שובר את האינטרנט | רפונזל | דיבוב |
| 2019 | הקרב על מידוויי | אן בסט |  |
| 2026 | הרוע שבפנים 6 |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2005 | הפמליה | עצמה / אקווה גירל | 5 פרקים |
| 2006 | סקראבס | ג'ולי קווין | 2 פרקים |
| 2006 | משפחת סימפסון | טאבית'ה ויקס | דיבוב; פרק: "Marge and Homer Turn a Couple Play" |
| 2007 | איך פגשתי את אמא | איימי | פרק: "Wait for It" |
| 2010 | האנטומיה של גריי | מארי פורטמן | 4 פרקים |
| 2012–2013 | טרון: הזריחה | מארה | דיבוב; 19 פרקים |
| 2013–2015 | High School USA! | קסנדרה בארן | דיבוב; 12 פרקים |
| 2013 | Christmas in Conway | נטלי ספרינגר | סרט טלוויזיה של ABC |
| 2014 | הנסיכה סופיה הראשונה | רפונזל | דיבוב; פרק: "קללת הנסיכה אייבי" |
| 2014–2015 | רד בנד סוסייטי | ד"ר ארין גרייס | 5 פרקים |
| 2014–2017 | השריף קאלי במערב הפרוע | השריף קאלי | דיבוב; 45 פרקים |
| 2016–2022 | החיים עצמם | רבקה פירסון | תפקיד ראשי (6 עונות); 106 פרקים |
| 2017 | פלונטר: לפני שהכל התחיל | רפונזל | דיבוב; סרט טלוויזיה של ערוץ דיסני |
| 2017–2020 | פלונטר: הסדרה | רפונזל | דיבוב; 59 פרקים |
| 2018 | היסטוריה שתויה | קלרה ברטון | פרק: "Heroines" |
| 2019 | איש משפחה | קורטני | דיבוב; פרק: "No Giggity, No Doubt" |
| 2023 | ד"ר מוות | בניטה אלכסנדר | תפקיד ראשי (עונה 2); 8 פרקים |
| 2023 | לגו נסיכות דיסני: טירת ההרפתקאות | רפונזל | דיבוב, ספיישל טלוויזיוני של דיסני+ |
| 2024 | The Boar's Nest | סו ברוואר | פודקאסט; 6 פרקים |
הערות שוליים

↑  סימן טוב ומזל טוב: מנדי מור התחתנה, במדור "פנאי פלוס" באתר ynet‏, 19 בנובמבר 2018
↑  Gil Kaufman, Mandy Moore and Family Sheltering With Friend Hilary Duff After Fleeing L.A. Wildfires, Billboard, ‏2025-01-14 (באנגלית אמריקאית)
| 0 | 1 | 2 |
| --- | --- | --- |
| הקודם: 2019: זנדאיה – אופוריה | פרס בחירת הקהל לכוכב סדרות הדרמה של השנה   2020: מנדי מור - החיים עצמם  | הבא: 2021: צ'ייס סטוקס - חופים של סודות |
| 0 | 1 | 2 |
| --- | --- | --- |
| הקודם: 2021: מיכאלה קואל – להרוס אותך | פרס TCA להישג אישי בדרמה   2022: מנדי מור – החיים עצמם  | הבא: 2023: ריי סיהורן – סמוך על סול |
| --- | --- |
בקרת זהויות :  NLI: 987007379474305171  PLWABN: 9810655972505606  BIBSYS: 5086386  BnF: cb14030920f (data)  CANTIC: a1170682x  GND: 135158567  ISNI: 0000 0001 1459 7600  LCCN: no99089888  MusicBrainz: 9dc9f4b0-a7b4-43c5-8f6b-fcd43c426a4b  NKC: xx0050496  NLK: KAC201954951  NTA: 267658737  SUDOC: 224573721  VIAF: 10047883   WorldCat (עם VIAF): 10047883
שרה בורק

| --- | --- |

 לידה:  1922 רפובליקת פולין 
 פטירה:  17 במאי 2019 (בגיל 97 בערך) 
 שם לידה:  שרה גורטנשטיין 
 מדינה:  ישראל 
 
שרה בורק לבית גורטנשטיין (1922 – 17 במאי 2019) הייתה מחברת ספרי לימוד במתמטיקה לחינוך המיוחד, מורה ומנהלת בית ספר ישראלית.
ביוגרפיה

שרה בורק נולדה בפולין ולמדה בגימנסיה יהודית. תקוותה ללמוד במכללה היסטוריה נכזבה מפאת חוסר מקום ולכן נרשמה למתמטיקה ופיזיקה. במלחמת העולם השנייה ברחה לאוזבקיסטן שהייתה חלק מברית המועצות, לימדה שם גרמנית ואחר כך ניהלה מוסד לילדים יתומים. כדי לא להישלח לחזית כאחות נרשמה ללימודי תואר שני בהתכתבות והייתה נוסעת לעיר הבירה טשקנט לבחינות עד לסיום לימודיה בשנת 1944. כשהסתיימה המלחמה ונפוצו שמועות על אפשרות חזרה לפולין, עברה לנהל בית ילדים לאזרחי פולין. שם העבירה בסתר ילדים יהודים לתנועה הציונית שתעלה אותם ארצה. אחד הילדים היהודים שבאחריותה ידע להתפלל ובעקבות הלשנה זומנה לנ.ק.ו.ד. והואשמה בתעמולה דתית בבית הילדים. למזלה היו לה תעודות הוקרה על שהיא מחנכת ברוח הקומוניזם וכך ניצלה.
הוריה ואחיה נספו. לאחר חזרתה לפולין נישאה לברוך בורק. הזוג ניסה לעלות ארצה אך גורש על ידי הבריטים לקפריסין. שם לימדה בבית הספר, ילדה את בנה יעקב בורק, הגיעה לארץ בשנת 1948 ומצאה עבודה בבית ספר לחינוך מיוחד בפתח תקווה. לאחר מכן ניהלה את בית הספר לחינוך מיוחד "מסילות" בבת ים עד ליציאתה לגמלאות (1959-1987) .
בורק חיברה ספרי לימוד בחשבון לילדים עם פיגור קל וכמו כן חוברות לפיתוח אינטליגנציה לגנים. בטיפת חלב היו נעזרים בהן לבדיקת ילדי גן. ספריה התבססו על ספרי לימוד בגרמנית, בפולנית, ברוסית ובאנגלית, כמו גם על ניסיונה בארץ. היא כתבה עשרות רבות של ספרים וחוברות לתלמידים ולמורים, רובם בהוראת חשבון אך גם בהוראת קריאה ומילון מצויר.
בנוסף, ערכה בורק השתלמויות למורים, לגננות ולסטודנטים בדידקטיקה ובמתודיקה של הוראת חשבון בחינוך המיוחד.
כמו כן, ארגנה בשנות ה-60 תערוכה אינטראקטיבית גדולה של עזרי לימוד לילדים בעלי פיגור קל. היא הוצגה במרכזיות הפדגוגיות בתל אביב ובירושלים ונדדה גם ברחבי הארץ.
לבקשתו של יובל דרור, שהיה ראש בית הספר לחינוך באוניברסיטת תל אביב, כתבה שרה בורק ספר מקיף על חריגויות ודעות קדומות.
ספריה של בורק ועזרי הלימוד שפיתחה נמצאים בארכיון בית הספר לחינוך באוניברסיטת תל אביב משנת 2004.
בורק זכתה בפרס החינוך (1981) ובתעודות הוקרה מאקי"ם ומעיריית בת ים על פעילות התנדבותית.